Да будучай прафесіі Мікалай зрабіў першы ўпэўнены крок пасля заканчэння Беражноўскай сярэдняй школы, паступіўшы на вучобу ў Смальянскі саўгас-тэхнікум. Закончыў яго з адзнакай. Маладога спецыяліста ў Беражным, як у тыя гады і было прынята там, дзе кіраваў гаспадаркай знакаміты Яфім Пятровіч Сагановіч, адразу кінулі на выпрабаванне практыкай. Юнак займаўся работай разам з начальнікам вытворчага ўчастка, дзе кіраўніком была Алена Данілаўна Пышняк. З’яўляючыся памочнікам гэтай актыўнай па жыцці жанчыны, умелага кіраўніка і арганізатара, Мікалай Уладзіміравіч навучыўся многаму карыснаму для далейшай работы. Яшчэ адной надзейнай жыццёвай школай стала служба на Балтыйскім флоце.